SIR-এর শুরুর দিনেই রাজপথে মমতা-অভিষেক, ঠিক কী কী কর্মসূচি রয়েছে?

কলকাতা: আজ থেকে শুরু হয়েছে পশ্চিমবঙ্গ-সহ দেশের মোট ১২টি রাজ্য এবং কেন্দ্রশাসিত অঞ্চলে মঙ্গলবার থেকে শুরু হচ্ছে ভোটার তালিকার (WB Voter List) বিশেষ নিবিড় সংশোধনের কাজ। মূল ভিত্তি হল বুথ স্তরের অফিসারেরা (BLO) এনুমারেশন ফর্ম নিয়ে বাড়ি বাড়ি গিয়ে তথ্য সংগ্রহ করবেন। নতুন নাম সংযোজন, ঠিকানা সংশোধন কিংবা মৃত ভোটারের নাম বাদ – সব ক্ষেত্রেই তাঁদের ভূমিকা গুরুত্বপূর্ণ। আর ঠিক এই দিনই কলকাতার রাস্তায় নামতে চলেছে শাসক তৃণমূল কংগ্রেস। প্রতিবাদে, প্রতীকী বার্তায় এবং সাংবিধানিক আবেগের উপর ভর করে মিছিল করবেন তৃণমূল নেত্রী মমতা বন্দ্যোপাধ্যায় (Mamata Banerjee) ও তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee)। কোন পথে এই মিছিল হবে, ইতিমধ্যেই তা ঘোষণা করা হয়েছে। অন্যদিকে, পানিহাটিতে পাল্টা মিছিল করবেন শুভেন্দু অধিকারী।

আজই SIR-এর প্রতিবাদে কলকাতায় মেগা মিছিল করছে তৃণমূল। যে মিছিলে হাঁটবেন মমতা বন্দ্য়োপাধ্য়ায়। সঙ্গে থাকবেন অভিষেক বন্দ্য়োপাধ্য়ায়। সূত্রের খবর, মঙ্গলবার দুপুর দেড়টা নাগাদ রেড রোডে বি আর অম্বেদকরের মূর্তির সামনে থেকে মিছিল শুরু হবে। এরপর রানি রাসমণি রোড ধরে গিয়ে কে সি দাস মোড় হয়ে মিছিল পৌঁছবে জোড়াসাঁকো ঠাকুরবাড়িতে। এই উপলক্ষে সেন্ট্রাল অ্যাভিনিউ জুড়ে লাগানো হয়েছে বড় বড় হোর্ডিং। সেন্ট্রাল অ্যাভিনিউয়ের একটি লেনে তৈরি করা হয়েছে বড় মঞ্চ। অম্বেদকর ও রবীন্দ্রনাথের নামের সঙ্গে মিছিলের সূচনা ও সমাপ্তি স্থল যুক্ত করে তৃণমূল স্পষ্টতই সাংবিধানিক মূল্যবোধ এবং বাঙালিয়ানার প্রতীক হিসেবে বিষয়টিকে তুলে ধরতে চাইছে। মিছিলের মাধ্যমে রাজনৈতিক বার্তা দিতে চলেছে দল।

আরও পড়ুন: আজ থেকে রাজ্যে শুরু SIR, বাড়ি বাড়ি ফর্ম বিলিতে নামলেন বিএলওরা

SIR আবহে তৃণমূলের পাল্টা কর্মসূচি নিয়েছে বিজেপিও। মঙ্গলবার একদিকে যখন কলকাতায় মেগা মিছিল করবে তৃণমূল। তখন এই দিনই পানিহাটিতে শুভেন্দু অধিকারীর নেতৃত্বে এই SIR ইস্যুতেই মিছিল করবে বিজেপি। অন্যদিকে বুধবার থেকে SIR-এর বিরোধিতায় অনশনে বসছেন মতুয়া মহাসঙ্ঘের সঙ্ঘাধিপতি ও তৃণমূল সাংসদ মমতা ঠাকুর।

দেখুন ভিডিও